Inggih ing salebeting wekdal suwung punika gampil sanget anggenipun klebetan godha. Kamangka gondhelaning kapitayan batin ingkang ginayuh sarana ngulir luhuring bebuden Jawi piyambak kados sampun boten kopen. Dumugi samangke, kita tiyang Jawi teksih grayah-grayah, teksih tolah-toleh mangiwa manengen remen niru-niru bangsa manca. Lha punapa kawontenan makaten wau kedah dipunumbar kemawon? Prayoginipun kita kedah pinter-pinter nyaring pundi ingkang sae lan pundi ingkang awon, boten kok naming niru-niru. Anggenipun saged nyaring makaten, tetiyang Jawi kedah sangu dhasar kapribaden ingkang kiyat ing salebeting batosipun. Bebrayanipun tiyang Jawi ing wekdal samangke punika [tumraping kajiwanipun] dereng ketingal maton, dereng ketingal jangkep. Lha sebabipun punapa?